การบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร

Administration Applying to Good Governance of Santa Cruz Convent School Bangkok

รัตนา โพธิทอง \* ผู้ช่วยศาสตราจารย์ ดร.วิเชียร อินทรสมพันธ์\*\* ผู้ช่วยศาสตราจารย์ ดร. กฤษดา ผ่องพิทยา\*\*\*

**บทคัดย่อ**

การวิจัยครั้งนี้ มีวัตถุประสงค์เพื่อศึกษาระดับความคิดเห็นของครูเกี่ยวกับการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร ใน 6 ด้านและเปรียบเทียบระดับความคิดเห็นของครูเกี่ยวกับการบริหารงานตามหลักธรรมาภิบาลของผู้บริหารโรงเรียน จำแนกตามปัจจัยส่วนบุคคล กลุ่มตัวอย่างที่ใช้ในการวิจัยครั้งนี้ ได้แก่ ครูจำนวน 97 คน โดยวิธีการสุ่มตัวอย่าง เครื่องมือที่ใช้ในการวิจัย ได้แก่ แบบสอบถามมาตราประมาณค่า 5 ระดับและแบบตรวจสอบรายการ สถิติใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน และค่าทดสอบ การทดสอบค่าที(t-test) และการวิเคราะห์ความแปรปรวนทางเดียว

ผลการวิจัย พบว่า 1) การบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร ใน 6 ด้าน โดยภาพรวม อยู่ในระดับมาก เมื่อพิจารณาเป็นรายด้านพบว่า ด้านหลักความรับผิดชอบมีค่าเฉลี่ยสูงสุด รองลงมาคือ ด้านหลักความคุ้มค่า และด้านหลักการมีส่วนร่วม มีค่าเฉลี่ยต่ำสุด 2) ผลการเปรียบเทียบของระดับความคิดเห็นของครูต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร แยกตามเพศ อายุ ระดับการศึกษา และประสบการณ์การทำงาน พบว่า ระดับความคิดเห็นของครูโรงเรียนซางตาครู้สคอนแวนท์ กรุงเทพมหานคร จำแนกครูที่มีเพศต่างกัน มีอายุต่างกัน มีระดับการศึกษาต่างกันและมีประสบการณ์การทำงานต่างกัน พบว่ามีระดับความคิดเห็นต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร โดยภาพรวม และรายด้านแตกต่างกันโดยไม่มีนัยสำคัญทางสถิติ

**คำสำคัญ :** หลักธรรมาภิบาล การบริหาร

**ABSTRACT**

The purposes of this research were to 1) Investigate the Administration Applying to Good Governance of Santa Cruz Convent School, Bangkok in 6 aspects. 2) To compare opinions towards the

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

\*นักศึกษาปริญญาโท หลักสูตรครุศาสตร์มหาบัณฑิต สาขาการบริหารการศึกษา คณะครุศาสตร์ มหาวิทยาลัยราชภัฏบ้านสมเด็จเจ้าพระยา

\*\*คณบดี คณะครุศาสตร์ มหาวิทยาลัยราชภัฏบ้านสมเด็จเจ้าพระยา

\*\*\*รองคณบดี คณะครุศาสตร์ มหาวิทยาลัยราชภัฏบ้านสมเด็จเจ้าพระยา

administration applying the governance of Santa Cruz Convent School, Bangkok. The Sample groupincluded 97 teachers. Data were collected using 5 point rating scale questionnaire and checklist and were statistically analyzed in percentage, mean score, and standard deviation and One Way ANOVA.

The findings revealed as follows:

1) The Administration applying the good governance of Santa Cruz Convent School, Bangkok was found that the personnel’s opinions of Santa Cruz Convent School, Bangkok in 5 aspects was generally at the high level. After item analysis, all of them could be rearranged by mean score in descending order as follows: accountability, value for Money, rule of Lows, Ethics, transparency and participation.

2) The comparison of the personnel’s opinions towards the administration applying the good governance of Santa Cruz Convent School, Bangkok classified by the different sex, age, education level and work experience was found that the opinions towards of Santa Cruz Convent School, Bangkok were not different in each aspect, so the assumptions were denied.

**Keywords**: Governance, Administration

**บทนำ**

การบริหารงานตามหลักธรรมาภิบาล ถือเป็นแนวทางในการบริหารจัดการที่ดี ซึ่งเป็นสิ่งจำเป็นและมีความสำคัญต่อความสำเร็จขององค์กรทุกประเภท และทุกระดับ ดังนั้น สำนักงานคณะกรรมการส่งเสริมการศึกษาเอกชน ซึ่งมีอำนาจหน้าที่ตามพระราชบัญญัติโรงเรียนเอกชน พ.ศ.2550 ได้มีนโยบายเร่งปฏิรูปการเรียนรู้ทั้งระบบให้สัมพันธ์เชื่อมโยงกันและเสริมสร้างโอกาสทางการศึกษาเอกชนให้แก่ประชาชนอย่างกว้างขวาง มีการพัฒนาระบบบริหารจัดการการศึกษาเอกชนตามหลัก ธรรมาภิบาลและส่งเสริมการมีส่วนร่วมจากทุกภาคส่วน การบริหารการศึกษาต้องดำเนินการตามหลักธรรมาภิบาลที่ดี จึงจะเป็นการบริหารที่สอดคล้องกับแนวโน้มของสภาพปัญหาและความต้องการในยุคโลกาภิวัตน์ ซึ่งนำไปสู่ประสิทธิภาพ และเป็นหลักประกันความสำเร็จของการบริหารโรงเรียน (วิวน ตะนะ, 2554 , น.2) การนำหลักธรรมาภิบาลหรือการบริหารการจัดการที่ดีมาประยุกต์ใช้ในการบริหารการจัดการและปฏิบัติการในโรงเรียนนั้น มีจุดประสงค์สำคัญคือการสร้างความพึงพอใจอย่างสูงสุดให้กับครู นักเรียน และผู้ปกครอง โดยปัจจัยสำคัญประการแรกที่ผู้บริหารต้องคำนึงถึงในการบริหารการจัดการเพื่อสร้างผลประโยชน์สูงสุดให้ครู นักเรียนและผู้ปกครอง (พระวิสัน ปริมาณ, 2555, น.1)

โรงเรียนซางตาครู้สคอนแวนท์ กรุงเทพมหานคร เป็นโรงเรียนที่ยึดหลักการอบรมสั่งสอนอย่างครบถ้วน และเป็นแหล่งปลูกฝังความคิดและวัฒนธรรมอย่างมีระบบแบบแผน เพื่อให้เกิดความซาบซึ้งและเห็นคุณค่าของมรดกทางวัฒนธรรมอันเกี่ยวพันทั้งทางตรงและทางอ้อมของบุคคลในสังคม ซึ่งมีปรัชญาการศึกษาของโรงเรียนคือ “มนุษย์ที่มีคุณภาพ คือมนุษย์ที่มีคุณธรรมและความรู้” และมีคติพจน์ที่สอดคล้องกับการบริหารงานตามหลักธรรมาภิบาลคือ “ศึกษาดี มีวินัย ใจเมตตา ใฝ่หาคุณธรรม เลิศล้ำการงาน” โรงเรียนจึงเป็นแหล่งศึกษาค่านิยมที่แท้จริงของชีวิตพร้อมสอดแทรกคติที่ดีต่อการประพฤติปฏิบัติตามการอบรมสั่งสอน เพื่อให้เกิดประโยชน์และมีคุณค่าสอดคล้องกับสภาพในชีวิตได้อย่างแท้จริง และได้พยายามสืบทอดเจตนารมณ์ในการนำหลักการบริหารงานตามหลักธรรมาภิบาลมาใช้ตั้งแต่เริ่มก่อตั้ง เพื่ออบรมครูและนักเรียนให้มีความครบครันในทุกๆด้านซึ่งเป็นจุดมุ่งหมายของการศึกษาที่ดี และเป็นการเตรียมความพร้อมไปสู่อาชีพการทำงาน การบริหารตามหลักธรรมาภิบาลนี้รวมถึงการบริหารการศึกษาทั้งทางด้านวิชาการ ศีลธรรม สังคม และศาสนาด้วย ซึ่งผู้บริหารโรงเรียนตลอดจนครูผู้สอนมีความตระหนักที่จะอบรมนักเรียนให้เป็นคนที่มีความมั่นคง มีความรับผิดชอบ มีการวินิจฉัยที่ดี ตระเตรียมให้เยาวชนไปสู่โลกกว้างและสอนเขาให้รู้จักการดำเนินชีวิตตามหลักธรรมาภิบาล นอกจากนี้โรงเรียนซางตาครู้สคอนแวนท์ กรุงเทพมหานคร ยังยึดนโยบายการบริหารงานตามหลักธรรมาภิบาลเพื่อให้สอดคล้องกับพระราชบัญญัติแห่งชาติ ซึ่งพัฒนาผู้เรียนให้เป็นบุคคลครบทั้งด้านร่างกาย จิตใจ และสติปัญญา (โรงเรียนซางตาครู้ส คอนแวนท์, 2557, น.3)

ดังนั้น ผู้วิจัยจึงมีความสนใจที่จะศึกษาเกี่ยวกับการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานคร ว่าการบริหารงานตามหลักธรรมาภิบาลของผู้บริหารโรงเรียนได้นำหลักธรรมาภิบาลมาใช้มากน้อยเพียงใด และเพื่อเปรียบเทียบระดับความคิดเห็นของครูต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร จำแนกตามปัจจัยส่วนบุคคลว่าอยู่ในระดับใด เพื่อจะได้นำข้อมูลที่ได้ไปใช้ในการวางแผน ปรับปรุงแก้ไขการบริหารงานและส่งเสริมให้ผู้บริหารจัดหาวิธีการที่ดีที่สุดในการบริหารงานตามหลักธรรมาภิบาลเพื่อพัฒนาศักยภาพของการบริหารงาน บริหารครูและนักเรียนในโรงเรียนต่อไป

**วัตถุประสงค์ของการวิจัย**

1. เพื่อศึกษาระดับความคิดเห็นของครูเกี่ยวกับการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานคร

2. เพื่อเปรียบเทียบระดับความคิดเห็นของครูเกี่ยวกับการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานคร จำแนกตามปัจจัยส่วนบุคคล

**สมมติฐานการวิจัย**

1. ครูที่มีเพศชายและเพศหญิง มีระดับความคิดเห็นเกี่ยวกับการบริหารงานตามหลักธรรมาภิบาลของผู้บริหารในโรงเรียนซางตาครู้สคอนแวนท์ กรุงเทพมหานคร แตกต่างกัน

2. ครูที่มีอายุต่างกันมีระดับความคิดเห็นเกี่ยวกับการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานคร แตกต่างกัน

3. ครูที่มีระดับการศึกษาต่างกัน มีระดับความคิดเห็นเกี่ยวกับการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร แตกต่างกัน

4. ครูที่มีระยะเวลาในการทำงานต่างกัน มีระดับความคิดเห็นเกี่ยวกับการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร แตกต่างกัน

**ขอบเขตของการวิจัย**

การวิจัยเรื่อง การบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร ผู้วิจัยได้ดำเนินการตามขั้นตอนดังนี้

ประชากร ได้แก่ ครูในโรงเรียนซางตาครู้สคอนแวนท์ กรุงเทพมหานคร ประจำปีการศึกษา 2559ครูจำนวน 130 คน

กลุ่มตัวอย่าง ได้แก่ ครูโรงเรียนซางตาครู้สคอนแวนท์กรุงเทพมหานคร ปีการศึกษา 2559 โดยการกำหนดขนาด จากตารางกำหนดกลุ่มตัวอย่างของ เครจซี่ และมอร์แกน (Krejcie & Morgan,1970, Oneline) และใช้วิธิการสุ่มอย่างง่าย

เครื่องมือที่ใช้ในการเก็บรวบรวมข้อมูล เป็นแบบสอบถาม แบ่งออกเป็น 2 ตอน คือ

ตอนที่ 1สอบถามเกี่ยวกับสถานภาพของผู้ตอบแบบสอบถาม ลักษณะแบบสอบถามเป็นแบบตรวจสอบรายการ เช่น เรื่องเพศ อายุ ระดับการศึกษา และประสบการณ์การทำงาน

ตอนที่ 2สอบถามระดับความคิดเห็นของครูเกี่ยวกับการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร ใน 6 ด้าน คือ 1) หลักนิติธรรม 2) หลักคุณธรรม 3) หลักความโปร่งใส 4) หลักการมีส่วนร่วม 5) หลักความรับผิดชอบ 6) หลักความคุ้มค่า มีลักษณะเป็นแบบมาตรส่วนประมาณค่า มี 5 ระดับ ตามหลักการของลิเคอร์ท (คนิจ เรืองฉาย, 2552, น.38)

การเก็บรวบรวมข้อมูล ในการวิจัยครั้งนี้ ได้ดำเนินการเก็บรวบรวบข้อมูลตามขึ้นตอนดังนี้

1. ผู้วิจัยติดต่อมหาวิทยาลัยราชภัฏบ้านสมเด็จเจ้าพระยา เพื่อขอหนังสือแจ้งหน่วยงานที่เกี่ยวข้อง เพื่อขอความอนุเคราะห์ในการดำเนินการวิจัยและรวบรวมข้อมูล

2. ส่งหนังสือเพื่อขออนุญาตจากผู้อำนวยการโรงเรียนซางตาครู้สคอนแวนท์ กรุงเทพมหานคร และชี้แจงรายละเอียดในการเก็บรวบรวมข้อมูล

3. ผู้วิจัยได้เก็บรวบรวมข้อมูล โดยแจกแบบสอบถามด้วยตนเอง จำนวน 97 ฉบับและเก็บด้วยตนเองได้กลับคืนจำนวน 97 ฉบับ คิดเป็นร้อยละ 100

การวิเคราะห์ข้อมูลการวิเคราะห์ข้อมูลและการประมวลผลข้อมูลในการวิจัยครั้งนี้ใช้โปรแกรมสำเร็จรูปตามขั้นตอนดังนี้

1.วิเคราะห์สถานภาพทั่วไปของผู้ตอบแบบสอบถาม จำแนกตามเพศ อายุ ระดับการศึกษาสูงสุด และประสบการณ์ในการทำงาน โดยใช้ค่าร้อยละ

2.วิเคราะห์ระดับความคิดเห็นของครูต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร โดยการทดสอบค่าที (t-test) และวิเคราะห์ค่าแปรปรวนแบบทางเดียว

**สรุปผลและอภิปรายผล**

จากผลการวิจัยเรื่องการบริหารงานตามหลักธรรมาภิบาลของผู้บริหารโรงเรียนซางตาครู้ส คอนแวนท์ กรุงเทพมหานคร ในภาพรวมอยู่ในระดับมาก ทั้งนี้อาจเนื่องมาจากผู้บริหารมีความตระหนักและสำนึกในความรับผิดชอบของตน มีการแต่งตั้งมอบหมายหน้าที่รับผิดชอบในการปฏิบัติตามแผนให้ครูในโรงเรียนอย่างชัดเจน มีความเอาใจใส่ในการป้องกันและแก้ปัญหาต่างๆที่เกิดขึ้นในโรงเรียนด้วยความกระตือรือร้น เป็นผู้มีวิสัยทัศน์ก้าวไกล มีความเอาใจใส่ส่งเสริมและพัฒนาครูในโรงเรียนให้มีความเจริญก้าวหน้าอย่างต่อเนื่อง ผู้บริหารสถานศึกษาได้มีการศึกษาในระดับสูงขึ้นมีการศึกษาแนวคิดใหม่ๆทางการบริหาร เพื่อให้เกิดความเข้าใจในการบริหารสถานศึกษาตามหลักธรรมาภิบาล ซึ่งสอดคล้องกับผลการวิจัยของไพฑูรย์ บัวชิด (2550) ที่ได้ศึกษาการใช้หลักธรรมาภิบาลในการบริหารจัดการสถานศึกษาขั้นพื้นฐาน สังกัดสำนักงานเขตพื้นที่การศึกษามหาสารคาม เขต 2 พบว่า โดยรวมและรายด้าน การใช้หลักธรรมาภิบาลในการบริหารจัดการสถานศึกษาขั้นพื้นฐาน อยู่ในระดับมาก สอดคล้องกับผลการวิจัยของสุจิตรา มีจำรัส (2550)ได้ศึกษาเรื่องการบริหารงานตามหลักธรรมาภิบาลของผู้บริหารสถานศึกษา อำเภอท่ามะกา สังกัดสำนักงานเขตพื้นที่การศึกษากาญจนบุรี เขต 2 พบว่า การบริหารงานตามหลักธรรมาภิบาลของผู้บริหารสถานศึกษา โดยรวมและรายด้าน พบว่า อยู่ในระดับมาก

ส่วนผลการวิจัย เมื่อพิจารณารายด้าน ผู้วิจัยอภิปรายผลในแต่ละด้าน ดังนี้

1. ด้านหลักนิติธรรม โดยรวมอยู่ในระดับมาก ทั้งนี้อาจเนื่องมาจากคณะผู้บริหารของโรงเรียนอันประกอบด้วย ผู้บริหาร ผู้ช่วยผู้อำนวยการฝ่ายต่างๆ ได้ร่วมกันวางแผนและกำหนดนโยบาย กฎระเบียบข้อบังคับต่างๆไว้อย่างชัดเจน มีการประกาศและแจ้งให้ครูทุกคนได้รับทราบเข้าใจตรงกัน สามารถปฏิบัติไปในทิศทางเดียวกันได้เป็นอย่างดี ครูทุกคนรับรู้และพร้อมใจกันปฏิบัติตามกฎระเบียบและข้อบังคับต่างๆเป็นที่ยอมรับของทุกคนในโรงเรียนมีความเป็นธรรมและเสมอภาคกับทุกคน จึงทำให้บุคลากรทุกคนมีความพึงพอใจในการปฏิบัติตามอย่างเคร่งครัด ซึ่งสอดคล้องงานวิจัยของพระมหาไกรษร ถาวโร (2556,น.78) ได้ศึกษาเรื่องการใช้หลักธรรมาภิบาลในการบริหารสถานศึกษามัธยมศึกษาเอกชน สังกัดสำนักงานเขตพื้นที่การศึกษาฉะเชิงเทรา พบว่าระดับการบริหารสถานศึกษาตามหลักธรรมาภิบาลโดยภาพรวมอยู่ในระดับมาก โดยข้อที่ผู้บริหารและครูมีความคิดเห็นระดับมาก มีลักษณะเด่นคือ หลักนิติธรรม

2. ด้านหลักคุณธรรม โดยรวมอยู่ในระดับมาก ทั้งนี้อาจเนื่องมาจากโรงเรียนซางตาครู้สคอนแวนท์ กรุงเทพมหานคร เป็นโรงเรียนคาทอลิกที่มีผู้บริหารเป็นคณะนักบวชของคณะเซนต์ปอล เดอ ชาร์ตร ได้รับการอบรมและปลูกฝังในด้านคุณธรรม-จริยธรรมอย่างลึกซึ้งผู้บริหารต้องเป็นผู้ที่มีความเสียสละอุทิศตนทำประโยชน์เพื่อส่วนรวม มีความรับผิดชอบ มีความขยันมุ่งมานะในการปฏิบัติหน้าที่ที่จะพัฒนาโรงเรียนให้มีความเจริญก้าวหน้าในทุกๆด้าน ดังนั้นผู้บริหารของโรงเรียนจึงเป็นผู้ที่ต้องปฏิบัติตนเป็นแบบอย่างที่ดีในทุกๆด้าน มีความซื่อสัตย์สุจริต มีความยุติธรรม อุทิศตนเพื่อประโยชน์ต่อส่วนรวม ปฏิบัติหน้าที่โดยยึดหลักความถูกต้อง มีเหตุมีผล และเป็นธรรมกับทุกคน ซึ่งสอดคล้องกับงานวิจัยของ วรลักษณ์ จันทน์ผา (2555,น.120) ได้ศึกษาเรื่องการบริหารสถานศึกษาตามหลักธรรมาภิบาลของผู้บริหารสถานศึกษาที่ส่งผลต่อมาตรฐานการศึกษาของสถานศึกษา สังกัดสำนักงานเขตพื้นที่การศึกษาประจวบคีรีขันธ์ เขต 1 พบว่าการบริหารสถานศึกษาตามธรรมาภิบาลของผู้บริหารสถานศึกษาโดยภาพรวมอยู่ในระดับมาก และด้านหลักคุณธรรมอยู่ในอันดับสูงสุด

3. ด้านหลักความโปร่งใส พบว่า โดยรวม อยู่ในระดับมาก ทั้งนี้อาจเนื่องมาจากผู้บริหารโรงเรียนมีการวางแผน และจัดระบบการทำงานที่ชัดเจน สามารถตรวจสอบได้ มีการกระจายอำนาจและบทบาทหน้าที่ในการปฏิบัติงานให้กับครูผู้รับผิดชอบทุกคน ซึ่งมีคำสั่งแต่งตั้งและภาระงานในการปฏิบัติที่ชัดเจน บุคลากรทุกคนสามารถรับรู้และติดตามการทำงานของทุกหน่วยงานได้ตลอดเวลา มีการประชุมชี้แจงระบบการทำงานและขั้นตอนต่างๆให้ทุกคนได้รับทราบ และร่วมกันปรับปรุงหรือให้ข้อเสนอแนะต่างๆ เพื่อการทำงานจะได้ไม่เกิดข้อผิดพลาด และบรรลุตามวัตถุประสงค์ที่ตั้งไว้ และที่สำคัญคือมีการเผยแพร่ข้อมูลข่าวสาร กิจกรรมต่างๆของโรงเรียนให้กับคณะครู ผู้ปกครอง และชุมชน ได้รับทราบโดยผ่านทางเว็บไซด์ของโรงเรียน วารสารของโรงเรียน การประชุมผู้ปกครอง และป้ายนิเทศของโรงเรียนทุกครั้งเมื่อเสร็จสิ้นทุกกิจกรรม ซึ่งสอดคล้องกับงานวิจัยของสันถวันท์ พยาเลี้ยง (2552) ได้ศึกษาการบริหารโรงเรียนตามธรรมาภิบาลในโรงเรียนประถมศึกษา สังกัดสำนักงานเขตพื้นที่การศึกษากรุงเทพมหานคร เขต 1 พบว่าระดับการบริหารโรงเรียนตามหลักหลักธรรมภิบาล โดยรวมอยู่ในระดับมาก

4. ด้านหลักความมีส่วนร่วม พบว่า โดยรวมอยู่ในระดับมาก ทั้งนี้อาจเนื่องมาจากผู้บริหารมีการเปิดโอกาสให้คณะกรรมการบริหารโรงเรียน ผู้ปกครอง และครูมีส่วนร่วมในการกำหนดแผนพัฒนาโรงเรียน ให้ข้อเสนอแนะแสดงความคิดเห็นในการจัดทำหลักสูตรของโรงเรียน รวมทั้งการจัดโครงการต่าง ๆของโรงเรียน มีการติดตาม ตรวจสอบ และประเมินผลการดำเนินงานของโรงเรียนอย่างต่อเนื่อง โดยใช้ในรูปแบบของการประชุมคณะกรรมการบริหารโรงเรียน การประชุมผู้ปกครองประจำปี การใช้แบบสอบถามหรือแบบแสดงความคิดเห็นให้ผู้ที่เกี่ยวข้องได้มีส่วนร่วมในการประเมินแสดงความคิดเห็น ซึ่งสอดคล้องกับงานวิจัยของพระสุธิศักดิ์ สุภกิจฺโจ (2555)พบว่าการบริหารการศึกษาตามหลักธรรมาภิบาลโรงเรียนขยายโอกาสทางการศึกษา อำเภอเลาขวัญ จังหวัดกาญจนบุรีโดยภาพรวมอยู่ในระดับมาก

5. ด้านหลักความรับผิดชอบพบว่า โดยรวมอยู่ในระดับมาก ทั้งนี้อาจเนื่องจากผู้บริหารจะต้องมีบทบาทและหน้าที่ในการบริหารงานโรงเรียนในทุกๆด้านไม่ว่าจะเป็นด้านบุคคล ด้านวิชาการ ด้านงบประมาณ และด้านบริหารทั่วไป ผู้บริหารจึงจำเป็นต้องเป็นผู้ที่มีความรู้ ความสามารถในการบริหารงานที่ดี รวมทั้งต้องมีความรับผิดชอบสูงมากในการปฏิบัติหน้าที่ และดำเนินงานของโรงเรียนให้ประสบความสำเร็จอย่างมีประสิทธิภาพ ซึ่งผู้บริหารของโรงเรียนซางตาครู้สคอนแวนท์ กรุงเทพมหานคร เป็นผู้ที่มีคุณสมบัติของผู้บริหารอย่างแท้จริง ได้รับการปลูกฝังและอบรมการเป็นผู้นำที่ดี การมีวิสัยทัศน์ที่กว้างไกล มีความกระตือรือร้นและความรับผิดชอบในการตัดสินใจและแก้ไขปัญหาต่างๆได้เป็นอย่างดี ซึ่งสอดคล้องกับสลิลทิพ ชูชาติ (2556, น.21) พบว่า โดยรวมอยู่ในระดับมาก โดยให้ทัศนะว่าผู้บริหารโรงเรียนคือผู้ที่มีหน้าที่รับผิดชอบวางแผนปฏิบัติงาน กำหนดวิธีการดำเนินงานด้านวิชาการ ธุรการ กิจกรรมควบคุมการเรียนการสอนจัดระเบียบให้เป็นไปตามระเบียบโดยการนำเทคนิคใหม่ๆทางทางการศึกษามาใช้และเผยแพร่เพื่อปรับปรุงการเรียนการสอน พัฒนาโรงเรียนและชุมชนรวมถึงตนเองด้วย

6.ด้านหลักความคุ้มค่า จากการวิจัยพบว่า โดยรวมอยู่ในระดับมาก ทั้งนี้อาจเนื่องมาจากผู้บริหารของโรงเรียนมีความเป็นผู้นำในการบริหารงานด้านงบประมาณที่ดี มีการวางแผนและการจัดสรรงบประมาณด้านการเงิน การใช้จ่าย การจัดซื้อวัสดุอุปกรณ์ที่เหมาะสมและเพียงพอต่อการใช้งานของโรงเรียน มีการบริหารจัดการและใช้ทรัพยากรที่มีอยู่อย่างคุ้มค่าและเกิดประโยชน์สูงสุดแก่ส่วนร่วม ทำให้ส่งผลต่อการพัฒนาคุณภาพของโรงเรียนที่ดีขึ้น รวมทั้งผู้บริหารโรงเรียนมีการติดตามตรวจสอบและประเมินผลการใช้งบประมาณต่างๆให้บรรลุเป็นไปตามแผนงานที่กำหนดไว้ บุคลากรทุกคน ผู้ปกครอง และนักเรียนมีความเข้าใจและร่วมมือกับโรงเรียนเป็นอย่างดีในการดูแลรักษา และใช้ทรัพยากรที่เป็นของส่วนรวมได้อย่างประหยัดและคุ้มค่ามากที่สุด นั่นหมายความว่าผู้บริหารของโรงเรียนเป็นผู้ที่มีประสิทธิภาพในบริหารงาน คือ ใช้จ่ายแต่พอเหมาะ แต่ได้ผลลัพธ์หรือผลตอบแทนที่มากกว่า ซึ่งสอดคล้องกับงานวิจัยของสมคิด มาวงศ์ (2554) ได้ศึกษาการบริหารงานตามหลักธรรมาภิบาลของผู้บริหารโรงเรียนตามความคิดเห็นของครูสังกัดโรงเรียนเทศบาลในจังหวัดระยอง จันทบุรี และตราด พบว่า โดยรวมอยู่ในระดับมาก

ส่วนผลการเปรียบเทียบความคิดเห็นของครูมีความคิดเห็นต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ จำแนกตามปัจจัยส่วนบุคคล ดังนี้

1**.** ครูที่มีเพศแตกต่างกัน มีระดับความคิดเห็นต่อการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานครโดยภาพรวม แตกต่างกันอย่างไม่มีนัยสำคัญทางสถิติ ซึ่งไม่เป็นไปตามตามสมมติฐานที่กำหนดไว้ ทั้งนี้อาจเนื่องจากครูที่ปฏิบัติหน้าที่อยู่ในโรงเรียนซางตาครู้สคอนแวนท์ กรุงเทพมหานคร มีการประชุมบุคลากรครูเป็นประจำอย่างต่อเนื่อง เพื่อสร้างความรู้ ความเข้าใจเกี่ยวกับระบบการทำงาน บทบาทหน้าที่ต่างๆ รวมทั้งการประพฤติปฏิบัติตนตามนโยบาย กฎระเบียบข้อบังคับต่างๆ จึงทำให้การปฏิบัติงานในบทบาทหน้าที่ของโรงเรียนไม่ได้จำกัดอยู่ที่เพศใด ทุกเพศมีความสามารถและปฏิบัติงานได้เหมือนกัน ซึ่งสอดคล้องกับงานวิจัยของพระศรีพรรณ โชติปญฺโญ (2557) ได้ทำการวิจัยเรื่องการบริหารงานบุคคลตามหลักธรรมาภิบาลของผู้บริหารโรงเรียนมัธยมศึกษา อำเภอเมือง จังหวัดอุบลราชธานี ผลการวิจัยพบว่าการเปรียบเทียบเปรียบเทียบระดับความคิดเห็นของผู้บริหารและครูเกี่ยวกับการบริหารงานบุคคลตามหลักธรรมาภิบาลโรงเรียนมัธยมศึกษาจำแนก ตามเพศ วุฒิการศึกษาแตกต่างกันอย่างไม่มีนัยสำคัญทางสถิติ ซึ่งไม่เป็นตามสมมติฐานที่ตั้งไว้

2. ครูที่มีอายุแตกต่างกัน มีระดับความคิดเห็นต่อการบริหารงานตามหลักธรรมาภิบาลของผู้บริหารโรงเรียน ซางตาครู้สคอนแวนท์ กรุงเทพมหานครโดยภาพรวมแตกต่างกันอย่างไม่มีนัยสำคัญ ซึ่งไม่เป็นไปตามตามสมมติฐานที่ตั้งไว้ ทั้งนี้อาจเนื่องมาจากครูที่ปฏิบัติหน้าที่อยู่ในโรงเรียนซางตาครู้สคอนแวนท์ กรุงเทพมหานคร ทั้งครูที่มีอายุมาก หรือครูที่มีอายุน้อย เพิ่งเข้ามาปฏิบัติหน้าที่ในโรงเรียน จะมีการประชุมบุคลากรครูเป็นประจำอย่างต่อเนื่อง เพื่อสร้างความรู้ ความเข้าใจเกี่ยวกับระบบการทำงาน บทบาทหน้าที่ต่างๆ รวมทั้งการประพฤติปฏิบัติตนตามนโยบาย กฎระเบียบข้อบังคับต่างๆ จึงทำให้การปฏิบัติงานในบทบาทหน้าที่ของโรงเรียนไม่ได้จำกัดอยู่ที่อายุของครู บางครั้งครูที่มีอายุมากกับครูที่มีอายุน้อยอาจมีการปรึกษากัน ถ่ายทอดแลกเปลี่ยนความคิดเห็นในเรื่องต่างๆ ซึ่งกันและกัน ซึ่งสอดคล้องกับงานวิจัยของพระมหาชินวัฒน์ ธมฺมเสฏฺโฐ (2557) ได้ศึกษาเรื่อง การบริหารงานตามหลักธรรมาภิบาลของเทศบาลเมืองสามพราน อำเภอสามพราน จังหวัดนครปฐม พบว่า การเปรียบเทียบความคิดเห็นของประชาชนที่มีต่อการบริหารงานตามหลักธรรมาภิบาล ของเทศบาลเมืองสามพราน อำเภอสามพราน จังหวัดนครปฐม จำแนกตามปัจจัยส่วนบุคคล ได้แก่ เพศ อายุ วุฒิการศึกษา อาชีพ และรายได้ แตกต่างกันแบบไม่มีนัยสำคัญทางสถิติ

3.ครูที่มีระดับการศึกษาแตกต่างกัน มีระดับความคิดเห็นต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานครโดยภาพรวม แตกต่างกันอย่างไม่มีนัยสำคัญ ซึ่งไม่เป็นไปตามตามสมมติฐานที่ตั้งไว้ ทั้งนี้อาจเนื่องมาจากครูที่ปฏิบัติหน้าที่อยู่ในโรงเรียนซางตาครู้ส คอนแวนท์ทุกคนจะได้รับการพัฒนาตนเองในทุกด้านอย่างต่อเนื่องไม่ว่าจะเป็นด้านสาขาวิชาชีพด้านคุณธรรมจริยธรรมหรือด้านอื่น ๆที่เกี่ยวข้องกับการศึกษา ซึ่งกำหนดเกณฑ์ไม่ต่ำกว่าปีละ 50 ชั่วโมง ดังนั้นครูทุกคนจึงได้รับโอกาสในการเพิ่มพูนความรู้ ความสามารถของตนเองอย่างเต็มที่ สามารถเข้าใจและปฏิบัติหน้าที่ตามหลักธรรมาภิบาลได้ จึงไม่ได้ขึ้นอยู่กับระดับการศึกษาของครูซึ่งสอดคล้องกับงานวิจัยของซึ่งสอดคล้องกับงานวิจัยของ นพดล สุรนัคครินทร์(2547) ได้การวิจัยเรื่อง “การนำหลักธรรมาภิบาลมาปรับใช้ในองค์การบริหารส่วนตำบลตามทัศนะของประชาชนจังหวัดเชียงใหม่” พบว่า ประชาชนที่มีเพศ อายุ ระดับการศึกษาต่างกัน มีทัศนะต่อการนำหลัก ธรรมาภิบาลมาปรับใช้ใน อบต. แตกต่างกันอย่างไม่มีนัยสำคัญ

4. ครูที่มีประสบการณ์การทำงานแตกต่างกันมีระดับความคิดเห็นต่อการบริหารงานตามหลักธรรมาภิบาลของผู้บริหารโรงเรียนซางตาครู้สคอนแวนท์ กรุงเทพมหานคร โดยภาพรวมแตกต่างกันอย่างไม่มีนัยสำคัญ ซึ่งไม่เป็นไปตามตามสมมติฐานที่ตั้งไว้ ทั้งนี้อาจเนื่องมาจากครูที่ปฏิบัติหน้าที่อยู่ในโรงเรียนซางตาครู้สคอนแวนท์ทุกคนจะได้รับการพัฒนาตนเองในทุกด้านอย่างต่อเนื่องไม่ว่าจะเป็นด้านสาขาวิชาชีพ ด้านคุณธรรม-จริยธรรม หรือด้านอื่นๆ ที่เกี่ยวข้องกับการศึกษา ซึ่งกำหนดเกณฑ์ไม่ต่ำกว่าปีละ 50 ชั่วโมง ดังนั้นครูทุกคนจึงได้รับโอกาสในการเพิ่มพูนความรู้ ความสามารถของตนเองอย่างเต็มที่ สามารถเข้าใจและปฏิบัติหน้าที่ตามหลักธรรมาภิบาลได้ จึงไม่ได้ขึ้นอยู่กับระยะเวลาการทำงานของครู ซึ่งสอดคล้องกับงานวิจัยของพระมหาไกรษร ถาวโร(2556, น.78) ได้ศึกษาเรื่องการใช้หลักธรรมาภิบาลในการบริหารสถานศึกษามัธยมศึกษาเอกชน สังกัดสำนักงานเขตพื้นที่การศึกษาฉะเชิงเทรา ตามหลักธรรมาภิบาลทั้ง 6 ด้านโดยจำแนกตามเพศ อายุ การศึกษา ประสบการณ์ และตำแหน่ง แตกต่างกันอย่างไม่มีนัยสำคัญทางสถิติ ทางสถิติ เนื่องจากทุกคนเข้าใจในหลักการร่วมกัน บุคลากรและกรรมการสถานศึกษามีความรู้ ความเข้าใจในหลักธรรมาภิบาลสามารถดำเนินงานได้อย่างมีประสิทธิภาพ

**ข้อเสนอแนะ**

ข้อเสนอแนะนำเพื่อการปฏิบัติ

1. ด้านหลักนิติธรรม ผู้บริหารควรมีการยกย่อง ชมเชยครูและนักเรียนที่ปฏิบัติตนตามกฎ ระเบียบของโรงเรียน ซึ่งอาจจะมีการมอบรางวัลหรือเลื่อนตำแหน่งหน้าที่การงาน

2. ด้านหลักคุณธรรม ผู้บริหารควรมีการปฏิบัติต่อทุกคนอย่างเท่าเทียมกัน ไม่มีความลำเอียงหรือเลือกที่รักมักที่ชังในการปฏิบัติหน้าที่ต่อครูหรือนักเรียน และควรปฏิบัติงานโดยยึดหลักความถูกต้องเป็นกลาง เป็นที่ปรึกษาที่ดีให้กับบุคลากรทุกคนในโรงเรียน

3. หลักความโปร่งใส ผู้บริหารควรมีการวางแผนการบริหารงานที่เปิดเผย มีการกระจายอำนาจ และการมอบหมายหน้าที่ให้ครูได้ปฏิบัติด้วยความรอบคอบ และมีการตรวจสอบการบริหารงานการเงินด้วยความโปร่งใสและตรงไปตรงมา

4. หลักการมีส่วนร่วม ผู้บริหารควรให้มีการเปิดโอกาสให้ชุมชน ผู้ปกครองเครือข่าย หรือผู้มีภูมิปัญญาท้องถิ่นได้เข้ามาให้ความรู้แก่นักเรียนและจัดกิจกรรมในโรงเรียนให้มากขึ้น เพื่อให้การพัฒนาโรงเรียนเป็นแบบการมีส่วนร่วมอย่างแท้จริง

5. หลักความรับผิดชอบ ผู้บริหารควรให้ความไว้วางใจในการปฏิบัติหน้าที่ของครูที่ได้รับมอบหมายงานในด้านต่างๆ ผู้บริหารทำหน้าที่เพียงให้คำปรึกษา คำแนะนำ หรือความช่วยเหลือในกรณีที่ครูต้องการและควรนำโครงการต่างๆไปปฏิบัติ รวมทั้งมีการติดตาม สรุปประเมินผลบุคลากรให้ชัดเจน เพื่อจะได้ทำให้ครูเกิดความรู้สึกภาคภูมิใจในการปฏิบัติงานของตนเอง และนำข้อมูลที่ได้ไปปรับปรุงและพัฒนาตนในครั้งต่อไปให้ดียิ่งขึ้น

6. หลักความคุ้มค่า ผู้บริหารควรมีการจัดประชุมวางแผนการจัดทำงบประมาณรายปีให้เหมาะสมและนำงบประมา*ณนั้นไปใช้ให้เกิดประโยชน์คุ้มค่าแก่โรงเรียน และบริหารจัดการสิ่งแวดล้อมในโรงเรียนให้เกิดประโยชน์สูงสุด*

ข้อเสนอแนะสำหรับการวิจัยครั้งต่อไป

1. ควรศึกษาจากกลุ่มประชากร หรือกลุ่มตัวอย่างในเครือเซนต์ปอล เดอ ชาร์ตร เพื่อศึกษาข้อมูลว่ามีการใช้หลักธรรมาภิบาลมีความเหมือน หรือความแตกต่างจากการวิจัยครั้งนี้

2. ควรศึกษาปัจจัยที่ส่งผลกระทบต่อการบริหารงานตามหลักธรรมาภิบาลของผู้บริหาร เพื่อใช้เป็นแนวทางในการพัฒนาประสิทธิภาพของผู้บริหารโรงเรียน

3. ควรศึกษาความมีประสิทธิภาพของการใช้รูปแบบการบริหารงานตามหลักธรรมาภิบาลกับสถานศึกษา

**บรรณานุกรม**

คนิจ เรืองฉาย. (2552). **การบริหารสถานศึกษาขั้นพื้นฐานตามหลักธรรมาภิบาล สังกัดสำนักงานเขต พื้นที่การศึกษาสุพรรณบุรี เขต 3.**วิทยานิพนธ์ครุศาสตรมหาบัณฑิต สาขาการบริหารการศึกษา บัณฑิตวิทยาลัย มหาวิทยาลัยราชภัฏสวนสุนันทา.

ธีรพันธ์ พวงจำปี. (2553). **ลักษณะของผู้บริหารสถานศึกษาที่พึงมี.** ค้นเมื่อวันที่ 1 ธันวาคม 2558. จาก http://www.kroobannok.com/blog/38591.

นภดล สรุนัครินทร์. (2547). **การนำหลักธรรมาภิบาลมาปรับใช้ในองค์การบริหารส่วนตำบลตามทัศนะของประชาชนจังหวัดเชียงใหม่.** วิทยานิพนธ์รัฐประศาสนศาสตร์มหาบัณฑิต มหาวิทยาลัยเชียงใหม่.

พระมหาไกรษร ถาวโร (2556). **การใช้หลักธรรมาภิบาลในการบริหารสถานศึกษามัธยมศึกษา เอกชน สังกัดส านักงานเขตพื้นที่การศึกษาฉะเชิงเทรา**.วิทยานิพนธ์พุทธศาสตรมหาบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยมหาจุฬาลงกรณราชวิทยาลัย.

พระมหาชินวัฒน์ ธมฺมเสฏฺโฐ (2557). **การบริหารงานตามหลักธรรมาภิบาลของเทศบาลเมืองสามพราน อำเภอสามพราน จังหวัดนครปฐม**. วิทยานิพนธ์ปริญญาพุทธศาสตรมหาบัณฑิต สาขาวิชารัฐประศาสนศาสตร์ บัณฑิตวิทยาลัย มหาวิทยาลัยมหาจุฬาลงกรณราชวิทยาลัย.

พระวิสัน  ปริมาณ. (2555). **บทความเรื่องประสิทธิภาพการบริหารงานวัดตามหลักธรรมาภิบาล.** ค้นหาเมื่อวันที่ 2 พฤษภาคม 2559 จาก http://wwwccn-sannysa.blogspot.com/2013/.

พระศรีพรรณ โชติปญฺโญ. (2556). **การบริหารงานบุคคลตามหลักธรรมาภิบาลของผู้บริหารโรงเรียน มัธยมศึกษาอำเภอเมือง จังหวัดอุบลราชธานี.** วิทยานิพนธ์หลักสูตรปริญญาพุทธศาสตรมหาบัณฑิต สาขาวิชาการบริหารการศึกษา มหาวิทยาลัยมหาจุฬาลงกรณราชวิทยาลัย.

พระสุธิศักดิ์ สุภกิจฺโจ. (2554). **การบริหารการศึกษาตามหลักธรรมาภิบาล โรงเรียนขยายโอกาสทางการศึกษา อำเภอเลาขวัญ จังหวัดกาญจนบุรี.** วิทยานิพนธ์ปริญญาพุทธศาสตรมหาบัณฑิต สาขาวิชาการบริหารการศึกษา มหาวิทยาลัย มหาวิทยาลัยมหาจุฬาลงกรณราชวิทยาลัย.

ไพฑูรย์ บัวชิด. (2550). **การใช้หลักธรรมาภิบาลในการบริหารจัดการสถานศึกษาขั้นพื้นฐานสังกัด สำนักงานเขตพื้นที่การศึกษามหาสารคาม เขต 2.** วิทยานิพนธ์ปริญญา ครุศาสตร มหาบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยราชภัฏมหาสารคาม.

โรงเรียนซางตาครู้สคอนแวนท์.(2557). **แผนพัฒนาการจัดการศึกษา พ.ศ.2557-2559.**  กรุงเทพมหานคร.

วรลักษณ์ จันทน์ผา. (2555). **รูปแบบการบริหารสถานศึกษาแบบมีส่วนร่วมของคณะกรรมการสถานศึกษา ระดับการศึกษาขั้นพื้นฐาน** วิทยานิพนธ์ปริญญาปรัชญาดุษฎีบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยศิลปากร**.**

วิวน ตะนะ. (2554). **การใช้หลักธรรมาภิบาลในการบริหารโรงเรียนในอำเภอเชียงของจังหวัดเชียงราย**. วิทยานิพนธ์ ศาสตรมหาบัณฑิต สาขาวิชาการบริหารการศึกษา มหาวิทยาลัยเชียงใหม่.

สมคิด มาวงศ์. (2554). **การศึกษาการบริหารงานตามหลักธรรมาภิบาลของผู้บริหารโรงเรียนตามความคิดเห็นของครูสังกัดโรงเรียนเทศบาล ในจังหวัดระยอง จันทบุรีและตราด.** วิทยานิพนธ์ครุศาสตร มหาบัณฑิต สาขาวิชาการบริหารการศึกษา มหาวิทยาลัยราชภัฏรําไพพรรณี.

สลิลทิพ ชูชาติ. (2556). **พฤติกรรมเชิงจริยธรรมของผู้บริหารในการบริหารสถานศึกษาสังกัด สำนักงานเขตพื้นที่การศึกษาประถมศึกษากำแพงเพชรเขต 2.**วิทยานิพนธ์ปริญญาพุทธศาสตรมหาบัณฑิต สาขาการบริหารการศึกษา บัณฑิตวิทยาลัย มหาวิทยาลัยมหาจุฬาลงกรณราชวิทยาลัย.

สันถวันท์ พยาเลี้ยง. (2552). **การบริหารโรงเรียนตามหลักธรรมาภิบาลในโรงเรียนประถมศึกษา สังกัดสํานักงานเขตพื้นที่การศึกษา กรุงเทพมหานคร เขต 1.** วิทยานิพนธ์ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏธนบุรี.

สุจิตรา มีจำรัส. (2550). **การบริหารงานตามหลักธรรมาภิบาลของผู้บริหารสถานศึกษา** ระดับปริญญาโท สาขาวิชา/ภาควิชาสาขาวิชาการบริหารการศึกษา วิทยานิพนธ์ของบัณฑิตวิทยาลัย มหาวิทยาลัยศิลปากร.

Krejcic, Robert V. and Morgan, DarleyW. (1970). **Deterring Sample Sixe for Research Activities, Educational and Psychological Measurement.** From http:// www. http://home.kku.ac.th/

sompong/guest\_speaker/KrejcieandMorgan\_article.pdf.